Islom taraqqiyot banki ishtirokidagi “Toshkent shahri ko‘chalarni yoritish tizimida energiyadan samarali foydalaniladigan texnologiyalarni joriy etish” loyihasini amalga oshirishni jadallashtirish chora-tadbirlari to‘g‘risida

Energiyani tejaydigan ilg‘or texnologiyalarni joriy etgan holda Toshkent shahri ko‘chalarni yoritish tizimini modernizatsiyalash bo‘yicha Islom taraqqiyot banki ishtirokidagi investitsiya loyihasini amalga oshirishni jadallashtirish chora-tadbirlari kompleksini bajarish maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Prezidentining 2013-yil 28-noyabrdagi PQ-2078-son qaroriga muvofiq Toshkent shahri hokimligi tomonidan Islom taraqqiyot banki ishtirokidagi “Toshkent shahri ko‘chalarini yoritish tizimida energiyadan samarali foydalaniladigan texnologiyalarni joriy etish” loyihasi amalga oshirilayotganligi;
 metallogalogenli lampalari bo‘lgan yoritish priborlaridan svetodiodli yoritqichlarga o‘tilishini hisobga olgan holda loyihaning texnik-iqtisodiy hisob-kitobiga tuzatishlar kiritilganligi, loyiha amalga oshirilgan taqdirda bu Toshkent shahri ko‘chalarni yoritish tizimida elektr energiyasi iste’molini uning amaldagi iste’molining 70 foizigacha qo‘shimcha ravishda kamaytirishni ta’minlashi ma’lumot uchun qabul qilinsin.
 2. Quyidagilar:
 “Toshkent shahri ko‘chalarni yoritish tizimida energiyadan samarali foydalaniladigan texnologiyalarni joriy etish” loyihasining tuzatishlar kiritilgan texnik-iqtisodiy hisob-kitobi asosiy texnik-iqtisodiy parametrlari bilan birga 1-ilovaga* muvofiq; 
 “Toshkent shahri ko‘chalarni yoritish tizimida energiyadan samarali foydalaniladigan texnologiyalarni joriy etish” loyihasi bo‘yicha Islom taraqqiyot banki moliyaviy mablag‘larini qaytarishning prognoz jadvali 2-ilovaga* muvofiq tasdiqlansin.
 3. Toshkent shahri hokimligi, “Toshshaharnur” DUK:
 ushbu loyihani amalga oshirishning bosqichli tarmoq jadvalini bir oy muddatda ishlab chiqsinlar va tasdiqlash uchun O‘zbekiston Respublikasi Vazirlar Mahkamasiga kiritsinlar;
 ikki oy muddatda tender hujjatlari ishlab chiqilishini tugallasinlar va uni vakolatli organlar bilan belgilangan tartibda kelishsinlar;
 ushbu loyihani amalga oshirish uchun ajratilayotgan Islom taraqqiyot bankining moliyaviy mablag‘laridan va O‘zbekiston Respublikasi Davlat budjeti mablag‘laridan maqsadli foydalanilishi yuzasidan tizimli monitoring o‘rnatsinlar.
 4. Kommunal sohada amalga oshiriladigan investitsiya loyihalari doirasida tovarlar, ishlar va xizmatlar xarid qilish bo‘yicha Idoralararo tender komissiyasi (B.I. Zakirov) “Toshkent shahri ko‘chalarni yoritish tizimida energiyadan samarali foydalaniladigan texnologiyalarni joriy etish” loyihasini amalga oshirish doirasida tender savdolarining belgilangan tartibda o‘z vaqtida va sifatli o‘tkazilishini tashkil etsin, svetodiodli texnologiyalar, zarur uskunalar va materiallar negizida tashqi yoritish uchun yoritish priborlari mahalliy ishlab chiqaruvchilarining maksimal ishtirokini ta’minlasin. 
 5. Toshkent shahri hokimligi O‘zbekiston Respublikasi Adliya vazirligi hamda boshqa manfaatdor vazirliklar va idoralar bilan birgalikda amaldagi qonun hujjatlariga ushbu qarordan kelib chiqadigan o‘zgartirishlar va qo‘shimchalar bo‘yicha takliflarni bir oy muddatda Vazirlar Mahkamasiga kiritsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari B.I. Zakirov zimmasiga yuklansin.